Un polițist care a împrumutat 25.000 de euro de la un interlop e noul șef al Poliției Vaslui

Comisarul-șef Cătălin Bejinaru a câștigat concursul pentru este postul de șef al Poliției municipiului Vaslui, potrivit unui anunț al instituției. Bejinaru și-a trecut în declarația de avere un împrumut de 25.000 de euro luat de la Marius Cordaș, despre care presa locală scrie că a fost condamnat la trei ani de închisoare cu suspendare pentru furt din bancomate și este anchetat de DIICOT într-un nou dosar pentru același tip de infracțiune.

Foto: Comisarul-șef Cătălin Bejinaru (sursa: Vremea Nouă)

Comisarul-șef Bejinaru a câștigat concursul desfășurat în 19 iulie cu nota 7,08, potrivit anunțului oficial al Inspectoratului de Poliție Vaslui și urmează să își ia în primire postul de șef al Poliției Vaslui.

El are însă în declarația de avere un împrumut de 25.000 de euro de la Cordaș, împrumut scadent tocmai în anul 2028.

UPDATE 1: Presa locală a scris despre faptul că Bejinaru ar fi făcut obiectul unei plâbgeri penale la DNA Iași, iar dosarul ar fi fost declinat la Parchetul General. Inspectoratul General al Poliției Române arată într-un răspuns pentru G4Media.ro că ”din verificările efectuate a rezultat faptul că ofițerul menționat nu a avut calitatea de suspect sau inculpat și nici o altă calitate în cele două dosare penale instrumentate de Direcția Națională Anticorupție – Serviciul Teritorial Iași și Parchetul de pe lângă Tribunalul Iași”.

Marius Cordaș, cel care l-a împrumutat pe polițist cu 25.000 de euro, face parte dintr-o bandă de hoți din bancomate, potrivit ziarului Vremea Nouă. Banda ar fi furat cu carduri clonate milioane de dolari din bănci din SUA și Oman, fiind investigată într-un dosar DIICOT. Vremea Nouă scrie că Marius Cordaș era chiar unul dintre capii rețelei, dar ar fi fost condamnat la trei ani de închisoare cu suspendare în 2011.

Acum, Cordaș este vizat de un nou dosar DIICOT pentru același tip de infracțiuni, dar, potrivit Adevărul, ancheta nu ar fi fost finalizată.

Ziariștii de la Vremea Nouă scriu că interlopul Marius Cordaș a fost chiar asociat cu soția comisarului-șef pentru a gestiona ștrandul din Vaslui.

VIDEO Imagini filmate de DIICOT la perchezițiile făcute la Marius Cordaș și ceilalți membri ai bandei